Hrvatski fizičar prof. Davor Pavuna, koji se prije nekoliko godina 'proslavio' izjavom kako se ne bismo trebali čuditi ako velečasni Zlatko Sudac počne lebdjeti ili prolaziti kroz zidove poput Isusa, prošlu je srijedu na Medicinskom fakultetu u Splitu održao predavanje pod znakovitim nazivom 'Moji uvidi o post-kvantnoj fizici i o Bogu'

Kako bi dao težinu ideji da čudesan svijet treba čudesnog tvorca, među ostalim, naveo je i knjigu 'Fizika nemogućeg' američkog znanstvenika Michiua Kakua koja najavljuje da bi se već kroz 5.000 godina ljudi mogli teleportirati u druge svemire.

Za Pavunu je, prema izlaganju, osobito važan autoritet Nikola Tesla, kojega smatra čovjekom s 'uvidom u višedimenzionalne svjetove' i svojevrsnim 'prorokom post-kvantne fizike' koju danas još nitko ne razumije.

'Nikola Tesla kaže da će ljudska svijest pomjeriti granice života i da će biti moguće komunicirati s dušama umrlih. Ma koji luđak...? A meni su rekli da sam kontroverzan jer sam rekao 'Hvaljen Isus i Marija'', prozvao je svoje kritičare Pavuna.

Njegove ideje, dosjetke i digresije - od kritika suvremenog demokratskog sustava u kojem svaka osoba ima pravo na jedan glas, umjesto da 'prosvijetljeni' poput Tesle dobiju veća prava glasa, pa zato imamo takvu vlast kakvu imamo, preko opservacije da se elektroni sparuju isključivo kada imaju suprotne spinove kao muškarci i žene, do populističkih izjava da su Split i Splićani najbolji te da navija za Hajduk iako je rodom iz Koprivnice, okupljena je publika dočekala s odobravanjem, pljeskom, pa čak i ovacijama.

Post-kvantna fizika ne postoji

No poznavatelji fizike, znanosti i povijesti znanosti nisu imali jednako jake razloge za oduševljenje.

Naime, Pavuna je tijekom izlaganja uporno pokušavao pokazati kako su najveći znanstvenici u povijesti bili vjernici, baš kao i on sam. To je najblaže rečeno vrlo nategnuta teza, osobito kada se kao primjer koristi Einstein, kao što je to Pavuna učinio, te kada se u obzir uzme činjenica da samo 3,3% članova britanskog Kraljevskog društva i samo 7% članova American National Academy of Sciences vjeruje u Boga te da su mnogi nobelovci ateisti – primjerice Niels Bohr, Erwin Schroedinger, Richard Feynman, Peter Higgs, Lawrence Krauss, Stephen Hawking, da navedemo samo neke od istaknutijih fizičara (cijelu listu pogledajte na ovom linku).